**Datum: 15. 11. 2024**

**Spoštovani starši!**

Prihaja praznični čas in z njim vrtčevski tradicionalni bazar, ki ga organiziramo z namenom druženja, dobrodelnosti in zbiranja prostovoljnih prispevkov za sklad vrtca. Z zbranimi sredstvi nudimo pomoč ekonomsko šibkim družinam in udeležbo otrokom v plačljivih obogatitvenih dejavnostih (letovanje, vrtec v naravi, zimovanje, gledališke predstave, izleti, ogledi …). S sredstvi sklada se tudi v šolskem letu 2024/25 financirata nadstandardna programa vrtca (športni program in integrirana angleščina). S tem v vrtcu omogočamo uresničevanje načela enakih možnosti za vse otroke. V lanskem letu smo skupaj z vami na dobrodelnih srečanjih zbrali visok znesek, 12.330,75 eur, za kar se vam iskreno zahvaljujemo, ki ga bomo namenili pomoči potrebnim.

Zato vas ponovno prijazno vabimo k sodelovanju in aktivni udeležbi na bazarju tako, da prispevate različne izdelke v skladu z vašimi zmožnostmi (npr. umetniški izdelki, med, domača marmelada, čaji, ročno izdelani izdelki iz gline, lutke, okraski za jelko itd.). Vabimo vas tudi k peki prazničnega peciva skupaj z vašim otrokom, ki ga prinesete na dan bazarja in zjutraj oddate v oddelku.

Strokovni delavci vrtca bodo skupaj z otroki ustvarjali in pripravili različne izdelke.

Ob tej priložnosti bomo organizirali zbiranje in izmenjavo rabljenih, otroških (ohranjenih) zimskih oblačil, didaktičnih igrač in knjig (plišastih igrač ne). Vabimo vas, da v kolikor česa od naštetega ne potrebujete več in bi izmenjali, prinesete v vaš oddelek v tednu pred bazarjem.

Prostovoljne prispevke za izdelke ter oblačila, igrače in knjige boste lahko oddali v skrinjice, ki bodo ob izdelkih. Osnovni namen bazarja je **solidarnost in dobrodelnost**, ki sta v današnjem času še kako potrebni.

Novoletni bazar, z različnimi dejavnostmi bo potekal po vseh enotah Vrtca Šentvid **v sredo**, **4. decembra 2024, od 14.00 dalje.**  Izdelki, ki bodo ostali, bodo na voljo v traktih in atrijih. Izkupiček od prodaje bo namenjen Skladu Vrtca Šentvid.  
O zbranih sredstvih vas obveščamo na spletni strani vrtca (sklad vrtca), o porabi sredstev pa z zapisniki UO sklada.

Prijazno povabljeni in iskrena hvala za vaše prispevke.

**Kolektiv Vrtca Šentvid**

Mateja Štih, ravnateljica